August Heinrich Hoffmann (Hy het homself as 'von Fallersleben' gestileer, ná sy tuisdorp; 2 April 1798 – 19 Januarie 1874) was 'n Duitse digter. Hy is veral bekend vir die skryf van "Das Lied der Deutschen", waarvan die derde strofe die volkslied van Duitsland is, en 'n aantal gewilde kinderliedjies wat as deel van die Jong Duitsland-beweging beskou word. Hoffmann is gebore in Fallersleben in Nedersakse, wat destyds geleë was in die hertogdom Brunswick-Lüneburg. Hy was die seun van 'n handelaar en burgemeester van sy geboortestad. Hy ontvang sy opleiding aan skole in Helmstedt en Braunschweig en studeer daarna aan die universiteite van Göttingen en Bonn. Sy oorspronklike bedoeling was om teologie te studeer, maar hy wy homself egter gou geheel en al aan literatuur. In 1823 is hy aangestel as bewaarder van die universiteitsbiblioteek in Breslau, welke pos hy tot 1838 beklee. Hy is ook in 1830 as buitengewone professor in die Duitse taal en letterkunde aan daardie universiteit aangestel, en in 1835 as gewone professor. Hoffmann is in 1842 van die leerstoel ontneem as gevolg van sy Unpolitische Lieder (1840–1841), waarmee die owerhede in Pruise aanstoot geneem het.